Viime viikon aikana mediassa ja sosiaalisessa mediassa levisi video jossa opettaja vei Salon Moision koulussa väkivaltaisesti käyttäytyneen oppilaan välitunnilla maahan ja piti hänet aloillaan.

Poliisi otti asian oma-aloitteisesti tutkittavakseen sen selvittämiseksi. Asiasta on kerätty saatavissa oleva tieto, ja selvittelyn yhteydessä on paljastunut oppilaiden välinen väkivaltainen koulukiusaaminen.

Kaksi yläasteen oppilasta on kahteen otteeseen pahoinpidellyt nuorempaa oppilastoveriaan nyrkeillä lyöden ja kiristäen tältä rahaa. Pahoinpidelty oppilas on joutunut hakeutumaan terveydenhuollon piiriin. Välituntivalvojana toiminut 33-vuotias miesopettaja on keskeyttänyt jälkimmäisen pahoinpitelyn voimakeinoin.

Koululakien ja opetussuunnitelmien perusteiden yhtenä keskeisenä tavoitteena on oppilaiden hyvinvoinnin ja turvallisuuden edistäminen. Opetuksen järjestämisen lähtökohtana on oppilaiden ja koulun henkilökunnan turvallisuuden takaaminen kaikissa tilanteissa.

Perusopetuslain nojalla opettajalla on toimivaltaa mm. käyttää sellaisia oppilaan paikalta poistamiseksi välttämättömiä voimakeinoja, joita voidaan pitää puolustettavina oppilaan ikä ja tilanteen uhkaavuus tai vastarinnan vakavuus sekä tilanteen kokonaisarviointi huomioon ottaen.

Opettaja on ollut virkansa puolesta vastuussa välituntia viettävien oppilaiden turvallisuudesta. Hän on puuttunut pahoinpitelyrikokseen lievimpiä tehokkaita keinoja käyttäen. Opettajan toiminnalta ei kohtuudella olisi voinut vaatia muuta, kun otetaan huomioon asian tärkeys, kiireellisyys, yllätyksellisyys, pakottavuus sekä muut seikat. Hän on toiminut virkavelvollisuuksiensa mukaisesti.

Asiassa ilmi tulleen oppilaiden välisen pahoinpitelyasian sekä mainitun väkivaltaisen koulukiusaamisen tutkinta jatkuu oppilaitoksen, poliisin sekä lastensuojeluviranomaisten toimesta Salon poliisin Ankkuri-ryhmässä.

Lähteet: Poliisin tiedote